b'\n_START_ARTICLE_\nTrg francoske revolucije\n_START_SECTION_\nZgodovina\n_START_PARAGRAPH_\nTrg je nastal leta 1793 potem ko so bila podrta Kri\xc5\xbeni\xc5\xa1ka ali Nem\xc5\xa1ka vrata in stra\xc5\xbearnico ob njih. Najprej je bil poimenovan kot Kri\xc5\xbeni\xc5\xa1ki trg, po nem\xc5\xa1kem vite\xc5\xa1kemu redu, ki so imeli tukaj samostan in cerkev. Med letoma 1892 in 1928 se je imenoval Valvasorjev trg._NEWLINE_13. novembra 1928 je ob\xc4\x8dinski svet trg poimenoval kot Napoleonov trg kar je ostalo do leta 1952. 13. oktobra 1929 je bil na trgu postavljen Ilirski steber, spomenik Ilirskim provincam, delo arhitekta Jo\xc5\xbeeta Ple\xc4\x8dnika in kiparja Lojzeta Dolinarja. Obelisk z vgrajenim prahom iz groba padlega francoskega vojaka sestavjajo grobo obdelani kvadri kra\xc5\xa1kega marmorja, v katerega so vgravirani zlati napisi. Arhitekt je podno\xc5\xbeje obdal s \xc5\xa1tirimi betonskimi stebri in tako dosegel u\xc4\x8dinek stopnjevanja vi\xc5\xa1ine. Palmova vejica je bila darilo francoske republike in je bila na obelisk pritrjena naknadno. Leta 1937 so na trgu postavili \xc5\xa1e spomenik Simonu Gregor\xc4\x8di\xc4\x8du, delo kiparja Zdenka Kalina. Doprsni kip stoji na podstavku iz starih kamnov. Po Ple\xc4\x8dnikovih na\xc4\x8drtih so v letih 1952 do 1956 uredili tudi poletno gledali\xc5\xa1\xc4\x8de v Kri\xc5\xbeankah._NEWLINE_Leta 1952 je Skup\xc5\xa1\xc4\x8dina Mestnega ljudskega odbora Ljubljana trg preimenovala v Trg francoske revolucije._NEWLINE_Leta 2002 je bil trg obnovljen, pretlakovan po na\xc4\x8drtih, ki sta jih zasnovala arhitekta Boro Rotovnik in Marjan Ocvirk. Na trg sta postavila veliko cvetli\xc4\x8dno korito iz umetnega kamna ter ga zaprla za promet._NEWLINE_Leta 2009 je bil razgla\xc5\xa1en za kulturni spomenik dr\xc5\xbeavnega pomena v sklopu Ple\xc4\x8dnikove Zelene avenije.'